Kilpailu- ja kuluttajaviraston lakimies arvostelee voimakkaasti pysäköintiyhtiötä.

Tamperelainen opiskelijapariskunta saattaa joutua maksamaan valvontamaksun pysäköityään auton parkkipaikalle, jonka he ovat itse vuokranneet.

Opiskelijapari ei yllättynyt, kun heidän lainaamansa auton tuulilasiin oli ilmestynyt pysäköintivalvontayhtiö ParkkiPaten maksu. Pariskunta oli pysäköinyt vuokraamalleen autopaikalle lainassa olevan auton, jonka rekisterinumeroa ei oltu ilmoitettu valvontayhtiölle.

Yllätys oli sen sijaan se, ettei ParkkiPate suostunut perumaan parkkimaksua, vaikka pariskunta kertoi reklamaatiossa, että he olivat itse pysäköineet auton vuokraamalleen paikalle.

– Valvontamaksun kirjoitushetkellä ei ole voitu varmentaa, että ajoneuvolla olisi ollut voimassa oleva pysäköintioikeus kyseiselle paikalle, yhtiön vastauksessa todetaan.

– Mikäli pysäköintioikeus ei ole ollut tarkistettavissa, ei valvontamaksua voida perua.

Pariskunta ei voi ymmärtää pysäköintiyhtiön toimintaa. He eivät ole esimerkiksi saaneet yhtiöltä mitään erillistä parkkilipuketta, jota voisi siirtää autosta toiseen.

– Olemme pöyristyneitä. On aivan käsittämätöntä, että tämä voi olla mahdollista, tamperelaisnainen kertoo.

– Kyseessä on täysin turha sakko, eikä 60 euroa ole meille opiskelijaperheenä mikään pieni raha.

ParkkiPate aloitti alueen valvonnan alle pari kuukautta sitten, eikä ongelmia naisen mukaan ollut ennen sitä.

– Nyt jos saamme esimerkiksi vieraita kylään, emme voi pyytää heitä parkkeeraamaan omalle paikallemme, koska iskuryhmä saapuu paikalle ja sakottaa heidän autonsa.

Oikeustajun vastaista

Tapaus hämmentää myös lakimies Mika Hakamäkeä Kilpailu- ja kuluttajavirastosta.

– Onhan tämä nyt yleisen oikeustajun vastaista, Hakamäki toteaa.

– Palauttaisin tämän asian siihen, mitä varten tämmöinen pysäköinnin valvonta järjestetään, eli ettei kukaan oikeudettomasti käytä toisten parkkipaikkoja. Toisaalta jos kuluttaja pystyy todentamaan sen, että hän on käyttänyt nimenomaan omaa parkkipaikkaansa, eikä yritys ei suostu silti hyvittämään, niin kyllä se sotii oikeustajua vastaan. Minun on vaikea ymmärtää, miksi yritys haluaa toimia näin.

Vaikka toiminta tapauksessa olisikin oikeustajun vastaista, niin lain vastaista se ei välttämättä ole.

– Yksityiselle parkkivalvonnalle ei ole omaa lainsäädäntöä, vaan näissä mennään esimerkiksi yleisen kuluttajasuojalain ja tuomioistuinratkaisuiden kautta syntyneen käytännön kanssa, selittää Hakamäki.

Hakamäki ohjaisi tapauksen Kuluttajariitalautakuntaan, joka on käsitellyt paljon yksityiseen pysäköinnin valvontaan liittyviä tapauksia. Lautakunta on tosin katsonut, ettei heillä ole toimivaltaa muun muassa taloyhtiöiden pysäköintiin, vaan tapauksen pitäisi koskea esimerkiksi kaupan tai pankin parkkipaikkaa.

Hakamäen mukaan pysäköintiyhtiön on voinut itse määritellä, onko pysäköintioikeus sidottu tiettyyn autoon vai sen ajajaan. Säännöt pitää joka tapauksessa ilmoittaa selkeästi.

– On se taloyhtiön asukas, parkkipaikan hankkinut tai joku alueelle tuleva ulkopuolinen, niin hänelle pitää käydä yksiselitteisen selväksi se, millä pelisäännöillä alueella saa pysäköidä, ja mitä ehtojen rikkomisesta seuraa, Hakamäki sanoo.

– Useinhan se ilmoitus on vain iso taulu jossain, mutta se on sijoitettava siten, että sitä ei voi olla näkemättä.

Tamperelaisnaisen mukaan ParkkiPate kyllä toi paikalle omat taulunsa parisen kuukautta sitten, mutta muuten pelkästään yhtä ajoneuvoa koskevasta parkkiluvasta ei ole tullut tietoa alueen pysäköijille.

– Jos tästä ei ole mitään mainintaa, niin kuluttaja voi katsoa, ettei hän ole rikkonut mitään ehtojakaan, Hakamäki arvioi.

Tamperelaispariskunta ei suhtaudu tilanteeseen kovinkaan toiveikkaasti.

– Emme ole vielä sakkoa maksaneet, mutta heidän mahdollisten oikeustoimiensa pelkääminen kuitenkin painostaa sakon maksamiseen, nainen toteaa.

Taloussanomat pyysi ParkkiPate-yhtiöltä kommenttia tapaukseen liittyen. Yhtiö vastasi yhteydenottopyyntöön jutun julkaisemisen jälkeen perjantaina iltapäivällä:

– Tuntematta tapauksen yksityiskohtia, voimme todeta että esim. joidenkin alueiden pysäköintiehdot edellyttävät fyysisen pysäköintiluvan pitämistä näkyvillä pysäköidessä. Tyypillisesti tällainen lupa voidaan siirtää esim. sijaisautoon. Mikäli käytössä on ns. sähköinen pysäköintilupa joka on rekisterinumerokohtainen, voi olla yhteydessä asiakaspalveluumme ennen pysäköintiä, jolloin pystymme huomioimaan poikkeuksen. Alueen opasteista käy ilmi alueella vallitsevat pysäköintiehdot ja esim. ”pysäköinti sallittu vain luvalla” ehto edellyttää että pysäköintioikeus alueelle voidaan todentaa pysäköinnin aikana, kommentoi ParkkiPaten toimitusjohtaja Christian Metsäranta sähköpostilla.

Päivitys kello 13.12: Lisätty ParkkiPate -yhtiön toimitusjohtaja Christian Metsärannan kommentti.